**ZÁPIS č. 7**

**Z RIADNEHO ZASADNUTIA SPRÁVNEJ RADY TASR**

**2. júla 2018 so začiatkom o 14.00 h**

**Prítomní členovia Správnej rady:** Vladimír Masár, Peter Alakša, Richard Kvasňovský, Ján Sand

**Ospravedlnení:** Boris Chovanec

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

**--------------------------------------------------------------------------------------------------------------------------**

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR zvolal a viedol predseda SR TASR Vladimír Masár. Konštatoval, že rada je uznášaniaschopná, navrhol program zasadnutia a dal o ňom hlasovať.

**Program:**

**1. Spolupráca TASR so zahraničnými agentúrami**

**2. Rôzne**

**UZNESENIE č. 19/2018:**

Členovia SR TASR schválili program zasadnutia:

ZA: 4 PROTI: 0 ZDRŽAL SA: 0

**Uznesenie bolo prijaté.**

**---------------------------------------------------------------------------------------------------------------------------**

**1. Spolupráca TASR so zahraničnými agentúrami**

Predseda Správnej rady TASR Vladimír Masár požiadal generálneho riaditeľa PhDr. Vladimíra Puchalu, aby odprezentoval materiál.

*Podľa V. Puchalu TASR spolupracuje pri získavaní zahraničných správ len s overenými zdrojmi.*

*TASR v súčasnosti na základe zmluvy spolupracuje s 21 národnými a nadnárodnými agentúrami. Agentúry patria k prvotným zdrojom informácií zo sveta. K základným agentúram patria Associated Press, od ktorej TASR odoberá textové spravodajstvo zo sveta, fotografie a videá. Nemecká agentúra DPA slúži pre európske témy a športy na kontinente.*

*TASR má zmluvy so všetkými susediacimi krajinami s výnimkou ČTK. Spolupracujeme s Ukrinform, poľskou agentúrou PAP, maďarskou MTI, rakúskou APA.*

*Svetové udalosti, ekonomické či športové témy pokrýva agentúru z ďalších agentúr, či už je to Anadolu v Turecku, BTA - Bulharsko, STA – Slovinsko, Agerpress – Rumunsko, ale i Yonhap – Južná Kórea, Xinhua – Čína...*

*V blízkej budúcnosti plánujeme rozšírenie spolupráce a podpis zmlúv s AFP – Francúzsko, Tass – Rusko, Prensa Latina – Kuba, Central News Agency – CNA z Taiwanu.*

*Zdroje správ sú označované priamo v texte referenciou na zdroj. Mnohé správy sú kompilované z rôznych zdrojov. Agentúry, z ktorých TASR čerpá pre svoju správu, sú pod správou označené jednotlivými číslami, aby boli rozpoznateľné. Nikto nesmie mať pochybnosť o tom, odkiaľ to agentúra vzala.*

*Okrem zahraničných agentúr sú zdrojom správ zahraničné médiá, weby, TV a sociálne siete. Ide o príležitostné zdroje, v prípade systémového použitia, platí agentúra online prístup na komerčné použite. V prípade sociálnych sietí je nevyhnutná maximálne opatrnosť pri preberaní správ, kontrola pravosti profilov i statusov a validity správ.*

*Významným zdrojom spravodajstva zo zahraničia sú správy „na vlastné oči“. Ide o spravodajcov a spolupracovníkov TASR v zahraničí (Brusel, Budapešť, Washington). Tu plánujeme rozšíriť stálych spolupracovníkov o Prahu a Ukrajinu.*

*V poslednom období TASR výrazne zvýšila počet zahraničných služobných ciest. Ide o cesty s našimi delegáciami (prezident, parlament, vláda), ale i cesty vo vlastnej réžii TASR (voľby v Prahe, voľby v USA). Posilnili sa aj zastúpenia eventových spravodajských pokrytí (OH, MS, cyklistika, tenis, lyžovanie).*

V. Masár sa poďakoval GR TASR za prednesenie materiálu a otvoril rozpravu.

V rámci nej sa všetci prítomní členovia rady zhodli na tom, že v súčasnosti je mimoriadne dôležité overovanie zdrojov, hoci je to často na úkor rýchlosti spravodajstva. Ak si má agentúra zachovať kredibilitu, musí byť jasné, aké sú zdroje informácie.

Členovia rady ocenili aj zvýšenie počtu zahraničných služobných ciest redaktorov, ako aj snahu o rozšírenie portfólia vlastných stálych spravodajcov.

Po ukončení rozpravy predniesol V. Masár návrh na uznesenie:

**UZNESENIE č. 20/2018:**

Správna rada TASR berie na vedomie materiál Spolupráca TASR so zahraničnými agentúrami.

ZA: 4 PROTI: 0 ZDRŽAL SA: 0

**Uznesenie bolo prijaté.**

**---------------------------------------------------------------------------------------------------------------------------**

**2. Rôzne**

Členovia SR TASR sa dohodli na termíne ďalšieho zasadnutia 1. augusta 2018 (streda) o 14.00 h.

Predseda SR TASR V. Masár v súlade s Rokovacím poriadkom SR TASR ukončil zasadnutie rady.

Bratislava, 2. júla 2018

Zapísal:

Vladimír Masár v.r.